Tomáš, Erik, poslanec NR SR (2020-10-20):
Vážený pán predsedajúci, vážený pán minister, kolegovia, kolegyne, škoda, že odišiel pán Kollár pred chvíľou, asi mu tak... A tu je ešte. Tak som rád, že je tu pán Kollár. Chcem sa opýtať najmä pána Kollára a pána ministra Krajniaka, či počuli dnes ten rachot pred budovou Národnej rady. To bol teda poriadny rachot a bol by ešte väčší, pokiaľ by vláda nezakázala ľuďom zhromažďovať sa a protestovať a vyjadrovať slobodne svoj názor. A napriek tomu, že tie zhromaždenia sú tak obmedzené, tak ľudia sa nielen v tejto oblasti, ale aj v iných veľmi búria a majú úplnú pravdu. Tu nejde len o to, pán minister a pán Kollár, že naozaj takým pravicovým spôsobom deštruujete tento sociálny štát, ale najmä ide o to, že ste podviedli svojich vlastných voličov, podviedli ste ich. Pretože môžeme sa ešte baviť, že máme iný pohľad na vec, vy skôr pravicový, my sociálny ako aktéri sociálnej demokracie, ale to, že vy sa do parlamentu dostanete podvodom, to už je za hranou všetkého. A preto tí ľudia tam vonku stoja a kričia, pretože oni očakávali, že keď raz niečo sľúbite, tak to aj dodržíte. A navyše to robíte takým, prepáčte za výraz, pán minister, až arogantným spôsobom, pretože ste zbúrali po niekoľkých rokoch sociálny dialóg na Slovensku. Toto sa udialo na tripartite, ktorá už teraz tripartitou nie je. Vy ste sa jednostranne pridali k podnikateľom, teda k biznismenom, ktorí presne sa o to celé roky pokúšali, dosiahnuť to, čo im vy teraz predkladáte na podnose. Skutočne som nepredpokladal ani ja ako váš veľký kritik a opozičný politik, že dotiahnete tento antisociálny masaker do úspešného konca. Toto mi je naozaj veľmi ľúto za tých ľudí. Pán minister, opäť vám chcem ukázať (rečník zobral do rúk list papiera, ukazujúc ho plénu), že vy aj pán Kollár, ktorý už odišiel, aby sa na to asi nemusel pozerať, ako aj celé hnutie SME RODINA, pán kolega, keď už máte tento typ poznámok, ste hlasovali za zákon o minimálnej mzde. Teda ste hlasovali za automat, na základe ktorého mala minimálna mzda na budúci rok stúpnuť na 656 eur. Teraz, keď ste sa dostali do vlády, navrhujete bez akejkoľvek konzultácie s odbormi výšku 623 eur, teda o 33 eur nižšiu minimálnu mzdu. Prečo to robíte? Tí ľudia, ktorí vás volili, tých 8 %, či koľko ste to mali vo voľbách, verili, že ak raz za niečo hlasujete a dostanete sa do vlády, tak to budete podporovať, nie, že to hneď zrušíte. A hlavne ste tým ľuďom, pán Krajniak a pán Kollár, povedali pred voľbami, že nebudete súčasťou žiadnej vlády, ten citát mám normálne v hlave, už aj keď spím, že nebudete súčasťou takej vlády, ktorá siahne na sociálne opatrenia. Toto ste povedali ľuďom pred voľbami, a teraz konáte pravý opak. Zákon o minimálnej mzde je len jednou časťou toho antisociálneho masakra, ktorý tu predvádzate. Vláda už schválila zrušenie obedov zadarmo, neviem, kde sa to zaseklo, zatiaľ to na schôdzi nevidím, možno ešte máme nejakú malú nádej, že to napokon neprejde. Hneď po tomto bode nasleduje rušenie 13. dôchodku, ku ktorému sa, samozrejme, tiež dostaneme, ale siahnuť takýmto tvrdým spôsobom na minimálnu mzdu, o ktorú sme tu roky bojovali a ktorú sa nám podarilo presadiť nielen do zákona o minimálnej mzde v podobe automatu, ale aj do samotnej ústavy, to je naozaj vrchol. Proti tomu musíme proste ostro protestovať. Čo sa teda mení? Ako som povedal, prvá vec je, že na budúci rok mali ľudia dostať, s tým najnižším príjmom, zamestnanci s tým najnižším príjmom, 656 eur v hrubom, kvôli zásahu vlády dostanú len 623. Opakujem, o 33 eur menej. Ale to nie je všetko, dámy a páni, to nie je všetko. Druhá radikálna zmena je, že pán minister Krajniak, ale celá vláda, aby som nebol len osobný a personálny a nepersonifikoval to len na vás, je to vec celej vlády, sa rozhodla upraviť aj šesť úrovní minimálnej mzdy. Možno nie všetci to aj viete, že je šesť úrovní minimálnej mzdy a minimálna mzda sa podľa stále platného zákona zvyšuje na základe jasne stanoveného koeficientu. Ale pán Krajniak, aby vyhovel zamestnávateľom, sa rozhodol zmeniť aj tento mechanizmus, a tých šesť úrovní minimálnej mzdy sa bude zvyšovať len o paušálnu sumu, resp. o jednotnú sumu. A aby sme vedeli, čo to spôsobí, áno, v prípade tej základnej minimálnej mzdy, tej najnižšej, 623 eur, tam príde človek len o 33 eur. Ale keď už ideme ďalej, tak pri druhom stupni mzdových nárokov príde človek o 48 eur, pri treťom 63 eur a tak ďalej a tak ďalej, až ideme po šiesty stupeň, kde už vláda ukráti toho človeka o 109 eur, o 109 eur. No a tretia vec, tá je pre nás naozaj asi úplne najzávažnejšia, pretože sme tu dva roky strávili kolektívnym vyjednávaním o nastavení príplatkov za prácu v noci, počas sviatkov a víkendov, podarilo sa to dohodnúť, navyšovalo sa to v dvoch etapách, presadili sme to, aby to platilo aj pre zamestnancov štátnej a verejnej správy. Chcem pripomenúť, že len napríklad, čo sa týka práce v noci, 16,5 % ľudí pracuje na Slovensku v noci, až 350-tisíc ľudí povedalo, že pracuje aj v noci, alebo niekedy v noci, aby som bol naozaj presný. A týmto ľuďom závidíme tých pár centov, alebo to jedno euro navyše?! Ešte aj toto, vážení kolegovia z koalície, ide vláda aj vašimi hlasmi týmto ľuďom zobrať. Na budúci rok už je zvýšenie len o pár centov, pretože daná úprava tým, že odpájajú tieto príplatky od minimálnej mzdy, to pánovi Krajniakovi umožní, už sa to navyšuje iba o fakt zopár centov, ale od roku 2022, kolegovia, aj vašimi hlasmi budú tieto príplatky zmrazené. Za to vám zamestnanci naozaj poďakujú. Určite poďakujú, môžte si aj zatlieskať potom, keď prijmete tento zákon, ale neviem, čomu by ste tlieskali, skutočne neviem. Celkovo odborári vyrátali, že na všetkých týchto zmenách, nielen na nižšej základnej minimálnej mzde, aj na úpravách šiestich úrovní minimálnej mzde, aj na úpravách príplatkov ušetrí vláda, resp. zamestnávatelia spolu takmer 1 mld. eur. Toto je údaj odborárov, mohli ste ísť von, mohli ste sa s nimi porozprávať, mohli ste sa dozvedieť viac. Budete tlieskať? To naozaj budete aj tomuto tlieskať? Nerozumiem. Nerozumiem. Takže, pán minister, aj ja sa pridávam k návrhom svojich predrečníkov, aby sa nepokračovalo v rokovaní o tomto návrhu zákona. Chcem tiež poprosiť spravodajcu, aby to zaznamenal, s tým, že ja vás naozaj prosím, pán minister, ja vás naposledy prosím, sme vo finálnej fáze, už len teraz sa to dá zvrátiť, prosím vás v mene všetkých zamestnancov na Slovensku, nepokračujme v rokovaní, stiahnite tento zákon, nekonajte v rozpore so svojím predchádzajúcim hlasovaním a nekonajte v rozpore s predvolebnými sľubmi pána Matoviča a pána Kollára. Ďakujem pekne.